Polonia trimite soldați în Franța pentru a ajuta la securizarea Jocurilor Olimpice de la Paris
Data publicării:
Ministrul polonez al Apărării a anunţat joi că ţara sa va trimite întăriri militare pentru a ajuta la securizarea Jocurilor Olimpice de la Paris, în condiţiile în care Franţa este în alertă maximă în faţa ameninţării cu atentate, informează AFP.
"Forţele armate poloneze se vor alătura coaliţiei internaţionale înfiinţate de Franţa pentru a sprijini pregătirea şi securitatea Jocurilor Olimpice de vară din 2024", a declarat Wladyslaw Kosiniak-Kamysz pe reţeaua de socializare X, fără a preciza numărul de soldaţi dislocaţi.
"Un grup operativ alcătuit din soldaţii noştri, incluzând câini adulmecători, va fi desfăşurat la Paris. Principalul său obiectiv va fi să întreprindă operaţiuni de detectare a explozivilor şi de combatere a terorismului", a adăugat ministrul, citat de Agerpres.
Potrivit purtătoarei de cuvânt a statului major al Armatei Poloneze, "deciziile au fost deja luate".
"Construim o 'task force' pentru Jocurile Olimpice", a declarat Joanna Klejszmit pentru AFP, adăugând că şeful statului major al armatelor franceze, Thierry Burkhard, se afla în vizită joi în Polonia.
Guvernul francez a decis duminica trecută, imediat după atacul asupra sălii de concerte de la Moscova unde au murit 143 de persoane, să ridice planul Vigipirate la nivelul maxim, "atac de urgenţă", cu patru luni înainte de Jocurile Olimpice de la Paris.